Broj: 711-I-1592-P-131/20-03-17

Zagreb, 27. kolovoza 2020.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Zdenke Špelić, pročelnice Ureda Grada u Gradu Slunju,** za davanjem očitovanja Povjerenstva,na 96. sjednici, održanoj dana 27. kolovoza 2020.g, daje sljedeće:

**OČITOVANJE**

1. **Nije protivno odredbama ZSSI-a, da trgovačko društvo Kordun d.d., u kojem dužnosnik Jure Katić, gradonačelnik Grada Slunja, ima više od 0,5% dionica, sklopi Predugovor o darovanju nekretnine s Gradom Slunjom, kojim se utvrđuje namjera besplatnog darovanja nekretnina u vlasništvu navedenog trgovačkog društva Gradu Slunju, jer iz takvih okolnosti ne proizlazi da bi se radilo o poslovnom odnosu u smislu članka 4. stavka 3. ZSSI-a.**
2. **Uputno bi bilo da se dužnosnik Jure Katić izuzme iz sudjelovanja tijekom cjelokupnog postupka darovanja nekretnine i da za poduzimanje onih radnji, na koje bi kao gradonačelnik bio ovlašten, u tom postupku ovlasti svog zamjenika, a ukoliko bi mu vezano za ovu situaciju trebale dodatne upute, sukladno članku 6. stavku 4. ZSSI-a, može se obratiti Povjerentvu.**

Obrazloženje

 Zahtjev za davanjem očitovanja Povjerenstvu podnijela je Zdenka Špelić, pročelnica Ureda Grada Slunja. U knjigama ulazne pošte zahtjev je zaprimljen pod brojem 711-U-1917-P-131/20-01-3 dana 21. svibnja 2020. te se povodom istog vodi predmet pod brojem P-131/20.

Podnositeljica zahtjeva navodi da sukladno članku 16. stavku 3. ZSSI-a dostavlja obavijest o namjeri sklapanja Predugovora o darovanju nekretnine s trgovačkim društvom Kordun d.d., u kojem dužnosnik Jure Katić, gradonačelnik Grada Slunja, ima više od 0,5% dionica. Navodi se da se navedeni Predugovor sklapa radi rješevanja imovinsko-pravnih odnosa na dijelu k.č. ….., k.o. Slunj 1 u vlasništvu trgovačkog društva Kordun d.d., obzirom da je dio te nekretnine potreban Gradu Slunju za formiranje parcele parkirališta i prilaznih cesta koje se nalaze uz školsku sportsku dvoranu. Također se iznosi da je za gradnju parkirališta s prilaznim cestama izrađen glavni projekt, geodetski projekt i elaborat procjene vrijednosti nekretnina, sukladno odredbama Zakona o procjeni vrijednosti nekretnina, kao i da je iz geodetskog projekta vidljivo da će dijelovi k.č. …., k.o. Slunj 1, nakon provedbe projekta po ishođenju građevinske dozvole, dobiti nove oznake k.č. …… površine 5 m2 i k.č. …… površine od 3 m2, obje u k.o. Slunj 1.

Podnositeljica navodi da se obavijest o namjeri sklapanja Predugovora dostavlja od strane Grada Slunja koji ima neposredni interes vezan za uređenje dijela javnih prostora Grada, izgradnju komunalne infrastrukture te podizanje razina komunalne opremljenosti naselja Slunj.

Zahtjevu prileži nacrt Predugovora o darovanju nekretnine u kojem se kao darovatelj navode trgovačko društvo Kordun d.d., zastupano po predsjedniku Uprave Tihomiru Turkalju, te kao obdarenik Grad Slunj, zastupan po dužnosniku Juri Katiću, gradonačelniku Grada Slunja.

U istom se člankom 1. utvrđuje da je darovatelj upisan kao vlasnik 1/1 nekretnine koja se nalazi na k.č. …., industrijsko dvorište, poslovna zgrada kbr 19 i pomoćna zgrada površine 2367 m2, upisano u zk.ul. br. …., k.o. Slunj 1.

Člankom 2. tog Predugovora utvrđuje se da je geodetskim projektom u svrhu ishođenja građevinske dozvole za gradnju parkirališta s prilaznim cestama kraj školske dvorane u Slunju, izrađenom po ovlaštenom inženjeru geodezije iz trgovačkog društva G2 geodezija d.o.o., parcelirana navedena čestica te su novoformirane druge čestice, dok se člankom 3. Predugovora iskazuje namjera darovanja dijela k.č. …., i to k.č. …., dvorište, površine 5 m2, k.o. Slunj 1 (vrijednosti 660,00 kn) i k.č. …. , dvorište, površine 3 m2, k.o. Slunj 1 (vrijednosti 396,00 kn).

Zahtjevu su priloženi i navedeni Elaborat procjene vrijednosti nekretnina od 23. lipnja 2019.g. izrađen po stalnom sudskom vještaku te geodetski projekt u svrhu ishođenja građevinske dozvole za gradnju parkirališta s prilaznim cestama kraj školske dvorane u Slunju iz travnja 2019.g., izrađen po ovlaštenom inženjeru.

U Povjerenstvu je dana 4. kolovoza 2020.g. pod brojem 711-U-2731-P-131/20-02-3 zaprimljen i dopis pročelnice Ureda Grada Slunja Zdenke Špelić, kojim se sukladno članku 18. stavku 2. ZSSI-a traži izrada mišljenja s uputama o načinu izbjegavanja sukoba interesa dužnosnika i osiguranja postupanja u skladu s ZSSI-om, kako bi se mogla kompletirati dokumentacija za ishođenje građevinske dozvole za igradnju komunalne infrastrukture.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva. Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu istog Zakona, stoga je i dužnosnik Jure Katić, povodom obnašanja dužnosti gradonačelnika Grada Slunja obvezan postupati sukladno odredbama ZSSI.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a. Međutim, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se radi o dvojbi vezanoj za primjenu odredbi ZSSI-a, obzirom da se zahtjev odnosi na poslovni subjekt u vlasništvu dužnosnika Jure Katića.

Člankom 4. stavkom 3. ZSSI-a propisano je da se poslovni odnos u smislu tog Zakona odnosi na ugovore o javnoj nabavi, državne potpore i druge oblike stjecanja sredstava od tijela javne vlasti, na koncesije i ugovore javno-privatnog partnerstva, osim državnih potpora u slučaju elementarnih nepogoda.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

U konkretnoj situciji poslovni subjekt u kojem dužnosnik Jure Katić ima više od 0,5% udjela u svom vlasništvu, trgovačko društvo Kordun d.d., kao vlasnik, namjerava darovati dvije čestice, 160/2, površine 5 m2 te k.č. ……. površine 3, Gradu Slunju, u kojem dužnosnik Jure Katić obnaša dužnost gradonačelnika te u tu svrhu žele sklopiti Predugovor o darovanju. Čestice će sukladno geodetskom projektu dobiti navedene oznake te se iste formiraju od k.č. ….., k.o. Slunj 1, a imaju ukupnu vrijednost od 1.056,00 kn, što je utvrđeno od strane ovlaštenog sudskog vještaka. Svrha darovanja nekretnina je izgradnja parkirališta i prilaznih cesta uz školsku sporstku dvoranu, odnosno iste se daruju Gradu Slunju radi izgradnje komunalne infrastrukture, što je nedvojbeno od javnog interesa za građane Grada Slunja.

Iz sadržaja odredbi navedenog nacrta Predugovora o darovanju nekretnine ne proizlazi da bi Grad Slunj bio obvezan učiniti neku protučinidbu trgovačkom društvu Kordun d.d. ili platiti novčanu vrijednost za darovne nekretnine, a što upućuje na to da se radi o namjeri prijenosa nekretnina u vlasništvo Grada Slunja bez ikakve naknade. Situacija u kojoj trgovačko društvo daruje nekretninu jedinici lokalne samouprave besplatno nije poslovni odnos u smislu članka 4. stavka 3. ZSSI-a, jer pod tim okolnostima trgovačko društvo ne stječe bilo kakva sredstva od tijela javne vlasti.

Slijedom navedenog, nema mjesta primjeni članka 17. stavka 1. ZSSI-a koja zabranjuje da poslovni subjekt u kojem dužnosnik ima 0,5% u vlasništvu stupa u poslovni odnos s tijelom javne vlasti u kojem obnaša dužnost, jer se ovdje uopće ne radi o poslovnom odnosu u smislu odredbe članka 4. stavka 3. ZSSI-a kao bitnoj pretpostavci da bi uopće došlo do primjene članka 17. ZSSI-a.

Nadalje, opisana situacija ne može se razmatrati ni u kontekstu primjene odredbe članka 16. stavka 3. ZSSI-a ni u kontekstu primjene odredbe članka 18. stavka 2. ZSSI-a, na koje se u svojem zahtjevu poziva Grad Slunj. Naime, osim što ne postoji poslovni odnos iz članka 4. stavka 3. ZSSI-a te se navedene zakonske odredbe bez tog elementa ne mogu primjenjivati, članak 16. stavak 3. ZSSI-a propisuje obvezu za samo trgovačko društvo da obavijesti Povjerenstvo ako stupa u poslovni odnos s drugim tijelima u kojima dužnosnik ne obnaša dužnost, a članak 18. stavak 2. ZSSI-a odnosi se na izradu mišljenja i uputa za izbjegavanje sukoba interesa kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu.

Sklapanjem Predugovora o darovanju nekretnine te kasnijeg ugovora o darovanju nekretnine pod opisanim uvjetima ne bi došlo do postupanja suprotnog ZSSI-u, u situaciji kada nastaje pravni odnos između trgovačkog društva u kojem dužnosnik Jure Katić ima dionice u svojem vlasništvu, iz čega proizlaze njegovi privatni interesi, te jedinice lokalne samouprave, u kojoj dužnosnik u javnom interesu obnaša dužnost gradonačelnika. Darovanjem predmetnih nekretnina Gradu Slunju ne bi dužnosnikovi privatni interesi bili u koliziji s javnim interesom.

Bilo bi uputno da se dužnosnik u svrhu očuvanja vjerodostojnosti te povjerenja u tijelo javne vlasti i u sebe osobno, izuzme iz sudjelovanja tijekom cjelokupnog postupka darovanja navedene nekretnine i za to ovlasti svog zamjenika, te da Povjerenstvu podnese zahtjev za mišljenje ukoliko se tijekom provedbe navedenog postupka nađe u dvojbenoj situaciji.

Slijedom navedenog Povjerenstvo je dalo očitovanje kao u izreci ovog akta.

 PREDSJEDNICA POVJERENSTVA

Nataša Novaković, dipl.iur.

Dostaviti:

1. Grad Slunj, Trg dr. Franje Tuđmana 12, 47240 Slunj, n/r pročelnice Zdenke Špelić
2. Objava na internetskoj stranici Povjerenstva
3. Pismohrana